एगो चेहरा पहचानेवाला ''टूल'' से भुलाईल लईकन के खोजे में मदद मिली
एगो नाया चेहरा पहचानेवाला टूल से भुलाईल लईकन के खोजे में मदद मिली। ए टूल में क्षमता बा कि, उ बच्चा के फोटो से ओकरा के माई-बाबू से मेल करा दी।
ए टूल के बनावे वाला दल में से एकजाना कहले कि, एकरा से पुलिस अवुरी अपना भुलाईल बच्चा के खोजे वाला परिवार के मदद मिली।
ए टूल के विकास के बारे में बतावत रिसर्च टीम कहलस कि, एकर शुरुवात फ्लॉरिडा के केंद्रीय विश्वविद्यालय में मशहूर हस्ती लोग के लडीकन के 10,000 फोटो के संगे भईल रहे।
ए टूल के बनावे में महत्वपूर्ण भूमिका निभावे वाला अफशीन कहले – हमनी के जानल चाहत रहनी के कि, का कवनो मशीन इ बताई कि कवनो लईका के चेहरा ओकर माई-बाप से मिलता कि ना? का बच्चा के चेहरा माई भा बाप में से केहु एक से जादा मेल खाला? चेहरा के कवन भाग प माई-बाप के प्रभाव ढेर रहेला?
अपराध के प्रोफेसर रॉस वुल्फ़ कहले – एही सभ सवाल के जवाब जाने खातिर ए टूल के विकास भईल। एकरा से बहुत दिन से बिछड़ल बच्चा बड़ भईला के बाद भी अपना माई-बाप से मिल सकतारे।
वुल्फ़ कहले कि, चेहरा पहचाने के तकनीक के सुरक्षा एजेंसी अवुरी कानून में बहुत जगह प्रयोग होखता, लेकिन एकर विकास ओतना ना भईल रहे कि इ सालों बाद भी केहु के चेहरा पहचाने अवुरी ओ चेहरा के आधार प इ बतावे कि ओकर माई-बाप के हो सकता।
कम्प्युटर आधारित ए तकनीक के आवे से कम से कम ओ परिवार के आराम हो जायी जेकरा परिवार के बच्चा ओकरा से बिछड़ गईल बाड़े। संगही, हमनी के हिन्दी सिनेमा में ‘मेला में भुलाए वाला अध्याय’ भी खतम हो जाई।
अगर इ तकनीक, भा एकरा निहन कवनो अवुरी तकनीक 50 के दशक में उपलब्ध रहित त कम से कम हिन्दी सिनेमा में अगिला 40 साल तक भाई-भाई, माई-बेटा मेला में ना भुलईते।
bho_Deva bho_Deva bho_Deva bho_Deva bho_Deva bho_Deva bho_Deva bho_Deva bho_Deva